IMISLab/GreekWikipedia huggingface dataset:
Ακαδημαϊκό Λεξικό της Λιθουανικής Γλώσσας

Το Ακαδημαϊκό Λεξικό της Λιθουανικής Γλώσσας (λιθουανικά: Didysis lietuvių kalbos žodynas‎ γνωστό και ως Akademinis lietuvių kalbos žodynas) είναι το ολοκληρωμένο λεξικό της λιθουανικής γλώσσας, καθώς και ένα από τα εκτενέστερα λεξικά στον κόσμο. Περιέχει μισό εκατομμύριο επικεφαλίδες στα λιθουανικά. Έχει 20 τόμους (με 22 χιλιάδες σελίδες συνολικά). Στις περισσότερες γλώσσες περιλαμβάνει μια εξήγηση της χρήσης τους, την προέλευση τους και την περιοχή στην οποία χρησιμοποιείται με παραδείγματα. Το λεξικό περιέχει λέξεις που έχουν συλλεχθεί από όλες τις γραπτές μορφές τους, από την έκδοση του πρώτου βιβλίου στη λιθουανική γλώσσα μέχρι το 2001.

 Η ιδέα του λεξικού ανήκει στον λιθουανό φιλόλογο Καζιμιέρας Μπούγκα (6 Νοεμβρίου 1879 - 2 Δεκεμβρίου 1924). Άρχισε να συλλέγει υλικά για το λεξικό το 1902 και είχε πάνω από 617.000 κάρτες με λέξεις, ενώ ένα μέρος αυτών προερχόταν από το λεξικό του Αντάνας Γιούσκα. Το πρώτο μέρος του λεξικού ολοκληρώθηκε το 1924, ενώ ο ολόκληρος πρώτος τόμος ολοκληρώθηκε το 1941 (καλύπτει τα γράμματα Α-Β) υπό την εποπτεία του Γιουόζας Μπαλτσικόνις. Ο δεύτερος τόμος ολοκληρώθηκε το 1947, ωστόσο, μαζί με τον πρώτο τόμο, απαγορεύθηκε και κρύφθηκε από τις σοβιετικές αρχές για ιδεολογικούς λόγους. Σήμερα, αυτοί οι δύο τόμοι αποτελούν βιβλιογραφικές σπανιότητες. Ο πρώτος και ο δεύτερος τόμος έπρεπε να επαναγραφτεί αργότερα. Η εργασία για τον τρίτο τόμο συνέχισε το 1956, παρόλο που ήταν δύσκολη υπό το σοβιετικό καθεστώς. Επίσης, μερικές λέξεις (ειδικά αυτές που είχαν να κάνουν με θρησκευτικά θέματα) έπρεπε να παραβλεφθούν. Η απώλεια αποκαταστάθηκε μετά τη λιθουανική ανεξαρτησία στις 6 Σεπτεμβρίου 1991 (είχε κηρύξει ανεξαρτησία στις 11 Μαρτίου 1990, ωστόσο εκείνη την ημέρα η ΕΣΣΔ αναγνώρισε επίσημα την ανεξαρτησία της) και τα ιδεολογικά εμπόδια έληξαν. Για την ολοκλήρωση του, εργάστηκαν πολλές γενιές γλωσσολόγων για πάνω από έξι δεκαετίες. Το λεξικό ολοκληρώθηκε το 2005 και η διαδικτυακή έκδοση κυκλοφόρησε το ίδιο έτος. Το λεξικό διατίθεται σε έντυπη μορφή, σε μορφή CD-ROM και στο διαδίκτυο. Λιθουανικά λεξικά lkz.lt - Η επίσημη ιστοσελίδα του λεξικού
Αηδάνι

Η ποικιλία σταφυλιού Αηδάνι έχει μεγάλη οικονομική σημασία για τις Κυκλάδες. Το γλεύκος της ποικιλίας αναμιγνύεται με γλεύκος άλλων ποικιλιών (Ασύρτικο, Αθήρι) για τον εμπλουτισμό τους σε άρωμα.

 Η ποικιλία είναι ανατολικής προέλευσης, από την περιοχή της Ιωνίας. Πιθανόν είναι η "εδάνη άμπελος" που αναφέρει ο λεξικογράφος Ησύχιος τον 5ο αιώνα μ.Χ. Αηδάνι άσπρο ή Αηδάνι λευκό ή Αδάνι. Καλλιεργείται στις Κυκλάδες, κυρίως στα νησιά Πάρο, Νάξο και Σαντορίνη, αλλά και στην Κρήτη. Σποραδικά καλλιεργείται σε μικρές εκτάσεις και σε άλλες περιοχές της Ελλάδας. Οίνος Ο.Π.Α.Π. Σαντορίνη και Επιτραπέζιος οίνος. Είναι φυτό μέτριας ζωηρότητας και παραγωγικότητας. Διαμορφώνεται σε χαμηλά κυπελλοειδή ή σε γραμμοειδή σχήματα (Royat). Παρουσιάζει ευαισθησία στο ωίδιο και τον περονόσπορο.
Σαούλιους Σκβερνέλις

Ο Σαούλιους Σκβερνέλις (γεννηθείς στις 23 Ιουλίου 1970) είναι Λιθουανός πολιτικός, ο οποίος υπηρέτησε ως πρωθυπουργός της Λιθουανίας από τις 22 Νοεμβρίου 2016 ως τις 25 Νοεμβρίου 2020. Είναι μέλος της Σέιμας. Προηγουμένως ήταν αστυνομικός επίτροπος και Υπουργός Εσωτερικών από το 2014 έως το 2016.

 Γεννημένος στο Κάουνας , ο Σκβερνέλις αποφοίτησε από το Τεχνικό Πανεπιστήμιο του Βίλνιους το 1994 και άρχισε να εργάζεται στην Αστυνομική Ακαδημία της Λιθουανίας . Το 1998, ο Σκβερνέλις ξεκίνησε τη σταδιοδρομία του στο λιθουανικό σύστημα επιβολής του νόμου, εργαζόμενος ως επιθεωρητής της τροχαίας στην περιοχή Trakai . Σταδιακά ανερχόμενος στις τάξεις της ασυνομίας, έγινε γενικός επίτροπος της λιθουανικής αστυνομίας στις 7 Μαρτίου 2011. Στις 5 Νοεμβρίου 2014, η Πρόεδρος Ντάλια Γκριμπαουσκάιτε όρισε τον Σκβερνέλις ως Υπουργό Εσωτερικών, ενώ το κοινοβούλιο επιβεβαίωσε το διορισμό στις 11 Νοεμβρίου. Ο Σκβερνέλις αντικατέστησε τον Dailis Alfonsas Barakauskas στην θέση. Ορίστηκε στη θέση του με το κόμμα Order and Justice, που ήταν μέρος του κυβερνώντος συνασπισμού, παρά το γεγονός ότι δεν ήταν μέλος του κόμματος. Το 2015 και το 2016, ο Σκβερνέλις έγινε ένας από τους πιο δημοφιλείς πολιτικούς στη Λιθουανία. Τον Μάρτιο του 2016, ο Σκβερνέλις ανακοίνωσε ότι θα συμμετάσχει στις εκλογές του Σεμίμ του 2016 στον εκλογικό κατάλογο της Λιθουανικής Ένωσης Αγροτών και Πράσινων , ένα κόμμα που είχε μόνο μία έδρα στο απερχόμενο κοινοβούλιο. Ως αποτέλεσμα, αναγκάστηκε να παραιτηθεί από υπουργός Εσωτερικών και να αντικατασταθεί από τον Τόμας Ζιλίνσκας. Αν και δεν ήταν μέλος του κόμματος, ο Σκβερνέλις ήταν επικεφαλής του εκλογικού καταλόγου των αγροτών και των Πρασίνων, οδηγώντας τους σε πετυχημένη νίκη στις εκλογές του Οκτωβρίου. Το κόμμα κέρδισε 22,45% των έγκυρων ψήφων στην εθνική εκλογική περιφέρεια (κατατάσσεται δεύτερος), αλλά κέρδισε 54 από τις 141 έδρες στη Σιέμας. Ο Σκβερνέλις εξελέγη στην Σιέμας (Βουλή) στην μονομερή εκλογική περιφέρεια του Karoliniškės στο Βίλνιους . Στις μεταγενέστερες διαπραγματεύσεις συνασπισμού μεταξύ των αγροτών και των Πρασίνων και του Σοσιαλδημοκρατικού Κόμματος της Λιθουανίας, συμφωνήθηκε ότι ο Σκβερνέλις να γίνει πρωθυπουργός της Λιθουανίας. Ορίστηκε πρωθυπουργός από την Πρόεδρο Ντάλια Γκριμπαουσκάιτε στις 22 Νοεμβρίου 2016, αφού επιβεβαιώθηκε από την Σιέμας και ανέλαβε το αξίωμα στις 13 Δεκεμβρίου 2016, όταν η Σιέμας ενέκρινε το πρόγραμμα του Υπουργικού Συμβουλίου Σκβερνέλις. Στις 14 Φεβρουαρίου 2018, που εμφανίστηκε σε ράλλυ LGBT στο Βίλνιους, κάλεσε τους βουλευτές της Σέιμα να αναγνωρίσουν σχέσεις μεταξύ ατόμων του ιδίου φύλου. Στις 25 Φεβρουαρίου 2011 ο Σκβερνέλις ανέλαβε Γενικός Επίτροπος της Αστυνομίας της Λιθουανίας. Επικρίθηκε έντονα το 2012, ενώ με την εκτέλεση της δικαστικής απόφασης, η αστυνομία μετέφερε ένα κορίτσι πίσω στην επιμέλεια της βιολογικής μητέρας της με τη βοήθεια 240 αστυνομικών. Νωρίτερα το κορίτσι είχε καταθέσει εναντίον της μητέρας σε μια υπόθεση παιδεραστίας, η οποία δημιούργησε μεγάλες εντάσεις στην κοινωνία. Τον Νοέμβριο του 2020 τον διαδέχθηκε στην πρωθυπουργία η Ίνγκριντα Σιμονιτέ.
Αμάρο Πάργο

Ο Αμάρο Ροδρίγκεθ Φελίπε ι Τεχέρα Ματσάδο (Ισπανική γλώσσα: Amaro Rodríguez Felipe y Tejera Machado) περισσότερο γνωστός ως Αμάρο Πάργο (Ισπανική γλώσσα: Amaro Pargo), 3 Μαΐου 1678 - 4 Οκτωβρίου 1747 ήταν διάσημος Ισπανός κουρσάρος που γεννήθηκε στην πόλη του Αγίου Χριστοφόρου του Λα Λαγούνα στην Τενερίφη (Κανάρια Νησιά). Ήταν ένας από τους πιο διάσημους πειρατές της χρυσής εποχής της πειρατείας.

 Στα νιάτα του επηρεάστηκε από την παρουσία και την ανάπτυξη της πειρατείας στις Κανάριες Νήσους. Ήταν ο φόβος για κάποιους και θαυμαζόταν από άλλους. Προσάρμοσε τα αμπάρια των πλοίων για να μεταφέρουν τους σκλάβους που χρησιμοποιούνταν στις φυτείες της Καραϊβικής. Είχε μεγάλη περιουσία, αλλά και λόγω της φιλίας του με τη μοναχή Μαρία του Λεόν Μπέγιο και Ντελγάδο άρχισε να εκτελεί φιλανθρωπικό έργο και αφοσιώθηκε με ιδιαίτερο ζήλο στην ανακούφιση της φτώχειας. Ο Αμάρο Πάργο είδε πολλά θαύματα της μοναχής. Χρόνια πριν από το θάνατό του, ανακηρύχθηκε Ιδάλγο (ευγενής), στη Μαδρίτη. Πέθανε στις 4 Οκτωβρίου του 1747 στον Άγιο Χριστόφορο του Λα Λαγούνα. Θάφτηκε στο μοναστήρι του Αγίου Δομίνικου της πόλης. Λόγω του συνεχούς αγώνα του για τα συμφέροντα του Ισπανικού Στέμματος εναντίον εχθρικών δυνάμεων, ο Αμάρο Πάργο θεωρήθηκε εθνικός ήρωας στην εποχή του. Ήταν ένας ξεχωριστός χαρακτήρας της εποχής του και είχε παρόμοια φήμη και δημοτικότητα όπως ο Μαυρογένης και ο Φράνσις Ντρέικ. Το 2013 η εκταφή των λειψάνων του έγινε από μια ομάδα αρχαιολόγων και εγκληματολόγων από το Αυτόνομο Πανεπιστήμιο της Μαδρίτης, προκειμένου να εκπονηθεί μελέτη σχετικά με τον πειρατή. Πραγματοποιήθηκαν αναλύσεις DNA καθώς επίσης και προσπάθεια ανάπλασης του προσώπου του. Η εκταφή χρηματοδοτήθηκε από τη γαλλική εταιρεία Ubisoft ώστε να κάνει τον Πάργο έναν από τους κύριους χαρακτήρες στο βιντεοπαιχνίδι Assassin's Creed IV: Black Flag. El corsario Amaro Pargo
Άλοϋς του Λίχτενσταϊν (1869-1955)

Ο Άλοϋς (Λουδοβίκος), γερμ. Aloys(ius) (17 Ιουνίου 1869 - 16 Μαρτίου 1955) από τον Οίκο του Λίχτενσταϊν ήταν ανιψιός του Φραγκίσκου Α΄ πρίγκιπα του Λίχτενσταϊν. Θα ήταν διάδοχος, αλλά παραιτήθηκε υπέρ του γιου του Φραγκίσκου-Ιωσήφ Β΄.

 Ήταν ο δευτερότοκος γιος του Αλφρέδου και της Ενριέττας των Λίχτενσταϊν, κόρης του Άλοϋς Β΄ πρίγκιπα του Λίχτενσταϊν. Επειδή ο Φραγκίσκος Α΄ (γιος τού Άλοϋς Β΄) δεν είχε απογόνους και ο Αλφρέδος ήταν εξάδελφός του, ο Άλοϋς ήταν ο επόμενος στη διαδοχή. Μάλιστα ο Άλοϋς από τη μητέρα του ήταν και ανιψιός τού Φραγκίσκου Α΄. Προτίμησε όμως ήδη από το 1923 να παραιτηθεί υπέρ του γιου του Φραγκίσκου-Ιωσήφ Β΄. Απεβίωσε στο Βάλντουτς σε ηλικία 86 ετών. Νυμφεύτηκε το 1903 την Ελισάβετ-Αμαλία των Αψβούργων-Λωρραίνης, κόρη του Καρόλου-Λουδοβίκου αρχιδούκα της Αυστρίας και είχε τέκνα: Φραγκίσκος-Ιωσήφ Β΄ 1906-1989, πρίγκιπας του Λίχτενσταϊν. Μαρία-Θηρεσία-Αλοϊζία-Αλφρέδα-Φραντσίσκα-Ιωσηφίνα-Ιουλία-Αδελαΐδα-Μαργαρίτα-Αννουντσιάτα-Ελισάβετ-Ιγνατία-Βενεδίκτη 1908-1973, παντρεύτηκε τον Αρθούρο κόμη Στράσβιτς φον Γκρος-Τσάουχε & Κάμμινετς. Κάρολος-Αλφρέδος 1910-1985. Νυμφεύτηκε την Αγνή-Χριστίνα των Αψβούργων-Λωρραίνης, κόρη του Ουμβέρτου-Σαλβαδόρ αρχιδούκα της Αυστρίας. Γεώργιος-Χάρτμανν-Μαρία-Ιωσήφ-Φραγκίσκος ντε Πάουλα-Άλοϋς-Ιγνάτιος-Βενέδικτος-Μαρτίνος 1911-1998. Νυμφεύτηκε τη Μαρία-Χριστίνα, κόρη του Φιλίππου-Αλβέρτου δούκα της Βυρτεμβέργης. Ούλριχ-Ντήτμαρ-Μαρία-Φραγκίσκος-Φερδινάνδος-Κάρολος-Άλοϋς-Ιωσήφ-Ιγνάτιος-Βενέδικτος-Ιωάννης-Αυγουστίνος 1913-1978, άγαμος. Ενριέττα 1914-2011, παντρεύτηκε τον Πέτρο κόμη του Ελτς ονόματι Φάουστ φον Στρόμμπερκ. Άλοϋς-Ερρίκος-Μαρία-Φραγκίσκος-Ιωσήφ-Φερδινάνδος-Ιγνάτιος-Βενέδικτος-Λιμπεράτος-Μάρκο ντ' Αβιάνο 1917-1967, άγαμος. Ερρίκος-Χάρτναϊτ-Μαρία-Φραγκίσκος ντα Πάουλα-Ιωάννης-Άλοϋς-Ιωσήφ-Ιγνάτιος-Βενέδικτος-Ιλαρίων 1920-1993. Theroff, Paul. "Imperial House of Austria". www.angelfire.com/realm/gotha/ (Paul Theroff’s Royal Genealogy Site)
NGC 6287

Το NGC 6287 είναι σφαιρωτό σμήνος στον αστερισμό Οφιούχο. Κατατάσσεται ως VII στο σχήμα μορφολογικής ταξινόμησης και ανακαλύφθηκε από τον αστρονόμο Ουίλιαμ Χέρσελ την 21η Μαΐου 1784. Το σμήνος αυτό απέχει 30.300 έτη φωτός από το Ηλιακό Σύστημα.

 Δεδομένα για το NGC 6287 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 6287 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 6287 στο Wikimedia Commons
Τρομοκρατική επίθεση στη Στοκχόλμη (2017)

Στις 7 Απριλίου 2017 στο κέντρο της Στοκχόλμης έλαβε χώρα τρομοκρατική επίθεση με πέντε νεκρούς και δεκατέσσερις τραυματίες. Ένας 39χρονος Ουζμπέκος, του οποίου η αίτηση για παροχή ασύλου είχε απορριφθεί από τις σουηδικές αρχές, έκλεψε ένα φορτηγό και το οδήγησε με ταχύτητα στο πεζόδρομο Drottninggatan, στο κέντρο της σουηδικής πρωτεύουσας, χτυπώντας ανθρώπους που βρίσκονταν εκεί. Τελικά το φορτηγό κατέληξε σε ένα πολυκατάστημα και ο 39χρονος αρχικά διέφυγε αλλά συνελήφθη αργότερα. Ο δράστης πριν την επίθεση είχε δηλώσει πίστη στο Ισλαμικό Κράτος.

 Η επίθεση πραγματοποιήθηκε στις 14.53 τοπική ώρα. Ο 39χρονος Ραχκμάτ Ακίλοφ (Rakhmat Akilov), ο οποίος είχε πάει στη Σουηδία από το Ουζμπεκιστάν το 2014, και η αίτησή του για παροχή ασύλου είχε απορριφθεί, έκλεψε ένα φορτηγό στην οδό Adolf Fredriks kyrkogata, στο κέντρο της Στοκχόλμης και στη συνέχεια το οδήγησε στο πεζόδρομο Drottninggatan, όπου διήνησε 500μ. προσπαθώντας να χτυπήσει όσον το δυνατόν περισσότερους περαστικούς. Η πορεία του φορτηγού σταμάτησε όταν έπεσε πάνω στο πολυκατάστημα Åhléns City. Ο Ακίλοφ διέφυγε αλλά συνελήφθη μερικές ώρες αργότερα. Μέσα στο φορτηγό βρέθηκε μια αυτοσχέδια βόμβα που δεν είχε εκραγεί. Κατά την τρομοκρατική επίθεση έχασαν τη ζωή τους τέσσερις άνθρωποι: ένα κοριτσάκι 11 ετών και μια γυναίκα 69 ετών από τη Σουηδία, μια γυναίκα 31 ετών από το Βέλγιο και ένας άνδρας 41 ετών από τη Μεγάλη Βρετανία. Επίσης υπήρχαν δεκαπέντε τραυματίες από τους οποίους οι εννιά ήταν σε σοβαρή κατάσταση. Τρεις εβδομάδες μετά την επίθεση πέθανε μια 69χρονη Σουηδέζα, δημοτική σύμβουλος στο Τρολχάταν, που είχε τραυματιστεί κατά την επίθεση.
MIME

Το Multipurpose Internet Mail Extensions (MIME) είναι ένα πρότυπο δικτύου για την ηλεκτρονική αλληλογραφία. Σχεδόν όλο το ηλεκτρονικό ταχυδρομείο του διαδικτύου διαβιβάζεται μέσω SMTP σε μορφή (format) ΜΙΜΕ. Το ηλεκτρονικό ταχυδρομείο διαδικτύου συνδέεται τόσο πολύ με τα πρότυπα SMTP και MIME ώστε μερικές φορές καλείται SMTP/MIME e-mail.

 Το βασικό πρωτόκολλο μετάδοσης ηλεκτρονικού ταχυδρομείου Διαδικτύου, SMTP, υποστηρίζει χαρακτήρες ASCII 7-bit, οπότε μπορούν να σταλούν μόνο μηνύματα που περιέχουν κείμενο στην αγγλική γλώσσα. Το MIME καθορίζει τους μηχανισμούς για να στέλνονται και άλλα είδη πληροφοριών σε ένα ηλεκτρονικό μήνυμα, συμπεριλαμβανομένου και κείμενο σέ άλλες γλώσσες (πέρα από τα αγγλικά), χρησιμοποιώντας και άλλη κωδικοποίηση χαρακτήρων, εκτός από τον ASCII, καθώς επίσης και 8-bit δυαδικό περιεχόμενο όπως τα αρχεία που περιέχουν εικόνες, ήχους, ταινίες και προγράμματα υπολογιστών. Το MIME είναι επίσης ένα θεμελιώδες συστατικό των πρωτοκόλλων επικοινωνίας όπως το HTTP, το οποίο απαιτεί τα δεδομένα να μεταφέρονται στα πλαίσια των ηλεκτρονικών ταχυδρομείων σαν μηνύματα, ακόμη και αν τα στοιχεία δεν είναι πραγματικά ηλεκτρονικό μήνυμα. Κατά κανόνα η κωδικοποίηση του μηνύματος γίνεται αυτόματα στον υπολογιστή του αποστολέα και η αποκωδικοποίηση γίνεται είτε από έναν πελάτη ηλεκτρονικού ταχυδρομείου (mail client) όπως το Outlook ή ο Thunderbird, ή από έναν διακομιστή ηλεκτρονικού ταχυδρομείου (mail server), μόλις παραληφθεί το μήνυμα. Ηλεκτρονικό ταχυδρομείο Unicode
Δαμιανός της Ταρσού

Ο Δαμιανός (αποβιώσας το 924), γνωστός στα αραβικά ως Νταμιανά και έχων το ψευδώνυμο Γκουλάμ Γιαζμάν («σκλάβος/ιπποκόμος του Γιαζμάν»), ήταν Βυζαντινός Έλληνας προσήλυτος στο Ισλάμ, κυβερνήτης της Ταρσού την περίοδο μεταξύ 896–897 και ένας από τους κυριότερους διοικητές των ναυτικών επιδρομών σε βάρος της Βυζαντινής Αυτοκρατορίας στις αρχές του 10ου αιώνα.

 Ο Δαμιανός ήταν προσηλυτισμένος υπηρέτης του ευνούχου κυβερνήτη της Ταρσού, Γιαζμάν αλ-Χαντίμ (απεβίωσε το 891), ο οποίος είχε αναγνωρίσει την επικυριαρχία των Τολουνιδών της Αιγύπτου υπό τον υιό του Ιμπν Τουλούν, Χουμαραβαΐχ. Τον Οκτώβριο του 896, ο Δαμιανός ορίστηκε κυβερνήτης της Ταρσού από τον, τότε, κυβερνήτη Αχμάντ ιμπν Τουγκάν. Ο Γιουσούφ αλ-Μπαγκμαρντί ήταν ο εκπρόσωπός του και διοικητής των στρατιωτικών δυνάμεων της περιοχής. Ο Δαμιανός και ο αλ-Μπαγκμαρντί, ωστόσο, εκδιώχθηκαν από την Ταρσό του Μάρτιο/Απρίλιο του 897 έπειτα από μία εξέγερση των υποστηρικτών των Αββασιδών στην πόλη, υπό την ηγεσία του Ραγκίμπ, ενός πρώην μαουλά του αλ-Μουγουαφάκ.Το 900, ο αλ-Ταμπαρί αναφέρει πως ο Δαμιανός προέτρεψε τον Χαλίφη αλ-Μουταντίντ να κάψει τον στόλο της Ταρσού, ο οποίος αριθμούσε περισσότερα από 50 μεγάλα καράβια, ως εκδίκηση για τον εκδιωγμό του από την πόλη τρία χρόνια νωρίτερα, γεγονός το οποίο εξασθένησε σε σημαντικό βαθμό την μουσουλμανική ναυτική δύναμη. Ωστόσο, ήταν έχοντας τον βαθμό του ναυάρχου που ο Δαμιανός κατάφερε να διακριθεί ιδιαιτέρως. Το 896 ή πιθανότερα το 901, άλωσε και λεηλάτησε το λιμάνι της Δημητριάδας στην Ελλάδα. Ο Δαμιανός, στην συνέχεια, συμμετείχε στην εκστρατεία του 904 που απέσπασε την Αίγυπτο από τον έλεγχο των Τολουνιδών και την επανέφερε υπό τον έλεγχο των Αββασιδών. Οδήγησε έναν στόλο έως τον ποταμό Νείλο, λεηλάτησε τα παράλια, ενώ απέτρεψε τον από θαλάσσης ανεφοδιασμό των δυνάμεων των Τολουνιδών. Το 911, επιτέθηκε στην Κύπρο, η οποία από τον 7ο αιώνα αποτελούσε ουδέτερη περιοχή η οποία βρισκόταν υπό τον από κοινού έλεγχο Αράβων και Βυζαντινών, και την λεηλάτησε για διάστημα τεσσάρων μηνών, καθώς οι κάτοικοί της είχαν βοηθήσει βυζαντινό στόλο υπό τον ναύαρχο Ιμέριο σε επίθεση που είχε πραγματοποιήσει στις παράκτιες περιοχές του Χαλιφάτου την προηγούμενη χρονιά. Τελικώς, τον Οκτώβριο του 912, μαζί με τον επίσης αποστάτη Λέοντα τον Τριπολίτη, πέτυχε σημαντική νίκη ενάντια στον Ιμέριο στα ανοιχτά της Χίου. Το καλοκαίρι του ίδιου έτους, αναφέρεται ότι ακολούθησε τον κυβερνήτη του Κιλικιανού θουγούρ, Ρουστάμ ιμπν Μπαραντού, σε μία επίθεση εναντίον της βυζαντινής παραμεθόριου περιοχής της Λυκανδού και του Αρμένιου κυβερνήτη της, Μελία. Ο Μελίας βρέθηκε πολιορκούμενος στο φρούριό του, ωστόσο οι Άραβες απέτυχαν να το καταλάβουν.Ο Δαμιανός απεβίωσε το 924, ενώ ηγείτο μίας επίθεσης ενάντια στο βυζαντινό φρούριο του Στρόβιλου στο Θέμα Κιβυρραιωτών. Ο θάνατός του, μαζί με τον πιθανολογούμενο θάνατο του Λέοντα του Τριπολίτη την προηγούμενη χρονιά, έφερε ένα τέλος στην εποχή της μουσουλμανικής ναυτικής υπεροχής και των συνεχόμενων επιδρομών ενάντια στα παράλια των βυζαντινών εδαφών.
Συμμετρικό πολυώνυμο

Στα μαθηματικά, ένα πολυώνυμο f ( x 1 , … , x n ) {\displaystyle f(x_{1},\ldots ,x_{n})} με συντελεστές από τον μοναδιαίο δακτύλιο R {\displaystyle {\mathcal {R}}} λέγεται συμμετρικό αν ισχύει ότι f ( x 1 , . . x n ) = f ( x π ( x 1 ) , . . . , x π ( x n ) ) {\displaystyle f(x_{1},..x_{n})=f(x_{\pi (x_{1})},...,x_{\pi (x_{n})})} ,για κάθε μετάθεση π {\displaystyle \pi } από n {\displaystyle n} στοιχεία.

 Τα παρακάτω πολυώνυμα είναι συμμετρικά: f ( x 1 , x 2 ) = x 1 x 2 g ( x 1 , x 2 , x 3 ) = x 1 2 + x 2 2 + x 3 2 h ( x 1 , x 2 ) = x 1 2 x 2 + x 1 x 2 2 . {\displaystyle {\begin{aligned}f(x_{1},x_{2})&=x_{1}x_{2}\\g(x_{1},x_{2},x_{3})&=x_{1}^{2}+x_{2}^{2}+x_{3}^{2}\\h(x_{1},x_{2})&=x_{1}^{2}x_{2}+x_{1}x_{2}^{2}.\end{aligned}}} Τα παρακάτω πολυώνυμα δεν είναι συμμετρικά: f ( x 1 , x 2 , x 3 ) = x 1 x 2 g ( x 1 , x 2 , x 3 ) = x 1 2 x 2 + x 2 2 + x 3 2 h ( x 1 , x 2 ) = x 1 2 x 2 + x 1 x 2 2 + x 1 . {\displaystyle {\begin{aligned}f(x_{1},x_{2},x_{3})&=x_{1}x_{2}\\g(x_{1},x_{2},x_{3})&=x_{1}^{2}x_{2}+x_{2}^{2}+x_{3}^{2}\\h(x_{1},x_{2})&=x_{1}^{2}x_{2}+x_{1}x_{2}^{2}+x_{1}.\end{aligned}}} Τα στοιχειώδη συμμετρικά πολυώνυμα σε n {\displaystyle n} μεταβλητές ορίζονται ως εξής: f 1 ( x 1 , … , x n ) = x 1 + … + x n f 2 ( x 1 , … , x n ) = ( x 1 x 2 + … + x 1 x n ) + ( x 2 x 3 + … + x 2 x n ) + … + x n − 1 x n ⋮ f n ( x 1 , … , x n ) = x 1 ⋅ … ⋅ x n . {\displaystyle {\begin{aligned}f_{1}(x_{1},\ldots ,x_{n})&=x_{1}+\ldots +x_{n}\\f_{2}(x_{1},\ldots ,x_{n})&=(x_{1}x_{2}+\ldots +x_{1}x_{n})+(x_{2}x_{3}+\ldots +x_{2}x_{n})+\ldots +x_{n-1}x_{n}\\&\quad \vdots \\f_{n}(x_{1},\ldots ,x_{n})&=x_{1}\cdot \ldots \cdot x_{n}.\end{aligned}}} Από τους τύπους Βιετά, αυτά τα πολυώνυμα εμφανίζονται ως συντελεστές του πολυωνύμου f ( x ) = ( x − r 1 ) ⋅ … ⋅ ( x − r n ) = x n − f 1 ( r 1 , … , r n ) ⋅ x n − 1 + f 2 ( r 1 , … , r n ) ⋅ x n − 2 − … + ( − 1 ) n f n ( r 1 , … , r n ) {\displaystyle f(x)=(x-r_{1})\cdot \ldots \cdot (x-r_{n})=x^{n}-f_{1}(r_{1},\ldots ,r_{n})\cdot x^{n-1}+f_{2}(r_{1},\ldots ,r_{n})\cdot x^{n-2}-\ldots +(-1)^{n}f_{n}(r_{1},\ldots ,r_{n})} . Τύποι του Βιετά
Μάχη της Μεγαλόπολης (331 π.Χ.)

Η μάχη της Μεγαλόπολης (ή αλλιώς μάχη των Ποντικών, όπως την ονόμασε ο Μέγας Αλέξανδρος ως ένδειξη περιφρόνησης προς τους Σπαρτιάτες) πραγματοποιήθηκε το 331 π.Χ. ανάμεσα στους Σπαρτιάτες του Άγι Γ' και τους Μακεδόνες του αντιβασιλέα του Μ. Αλεξάνδρου, Αντιπάτρου, στη Μεγαλόπολη της Αρκαδίας.

 Το 334 π.Χ. ο Μέγας Αλέξανδρος, με τη νίκη του στο Γρανικό, εξασφάλισε την κατάκτηση της Μικράς Ασίας. Στην Ελλάδα, ο Άγις Γ' της Σπάρτης ήρθε σε συνεννόηση με τους Πέρσες του Φαρνάβαζου για να δράσουν από κοινού στο Αιγαίο και την Ελλάδα κατά του Αλεξάνδρου. Οι Πέρσες υποσχέθηκαν το 333 π.Χ. στον Άγι 30 τάλαντα και 10 πλοία. Στο μεταξύ ο Αντίπατρος, ο αντιβασιλέας του θρόνου της Μακεδονίας, κατάφερε να καταπνίξει μια εξέγερση στη Θράκη και μόλις έμαθε την δράση των Σπαρτιατών κατά των Μακεδόνων κατευθύνθηκε στην Πελοπόννησο για να τους αντιμετωπίσει. Ο Αντίπατρος κατευθύνθηκε με 40.000 στρατό προς τη Μεγαλόπολη, όπου συναντήθηκε με το σπαρτιατικό στρατό του Άγι, που αριθμούσε κάπου στους 22.000 άνδρες. Η μάχη ξεκίνησε με τη διάσπαση της φάλαγγας των Σπαρτιατών από τους Μακεδόνες και με την υπεροχή τους αριθμητικά, οι δεύτεροι, κατάφεραν να νικήσουν τους Σπαρτιάτες. Οι Σπαρτιάτες έχασαν 5.300 στρατιώτες, ενώ και οι Μακεδόνες 3.500.
Υπόθεση Ταιμπάουτ

Η υπόθεση Ταιμπάουτ ή μοντέλο Ταιμπάουτ είναι μια οικονομοπολιτική θεωρία την οποία διατύπωσε ο οικονομολόγος Τσαρλς Ταιμπάουτ (Charles Tiebout). Η θεωρία προτείνει λύση στην αδυναμία της κλασικής οικονομικής θεωρίας να εξηγήσει τη ζήτηση του καταναλωτή όσον αφορά τα δημόσια αγαθά/υπηρεσίες που προσφέρουν οι τοπικές κοινωνίες.

 Το μοντέλο προτείνει μια κατακερματισμένη μητρόπολη στην οποία μέσα από πολλαπλές δικαιοδοσίες θα προσφέρονται διαφορετικά τοπικά φορολογικά καθεστώτα και διαφορετικά πακέτα δημόσιων αγαθών σε μελλοντικούς κατοίκους, οι οποίοι θα επιλέγουν το συνδυασμό φόρων και υπηρεσιών που ταιριάζει στις προσωπικές τους ανάγκες και προτιμήσεις. Αυτό που προσδοκούσε ο Ταιμπάουτ ήταν να αποκαλύψει τις προτιμήσεις των καταναλωτών έτσι ώστε αυτές να μπορούν να ικανοποιηθούν, όπως στα ιδιωτικά αγαθά και να φορολογηθούν ανάλογα. Η κρίσιμη ιδέα στο μοντέλο είναι ότι η κινητικότητα των κατοίκων δημιουργεί ανταγωνισμό μεταξύ των κοινοτήτων. Όπως όλες οι θεωρίες, έτσι και ο Ταιμπάουτ βασίζει την υπόθεσή του σε κάποιες βασικές παραδοχές. Αυτές είναι: Οι καταναλωτές-ψηφοφόροι έχουν ελευθερία πρόσβασης και επιλογής τόπου κατοικίας. Οι καταναλωτές-ψηφοφόροι είναι πλήρως ενημερωμένοι και πληροφορημένοι. Υπάρχει μεγάλο πλήθος κοινοτήτων από τις οποίες μπορούν να επιλέξουν. Ο πληθυσμός θεωρείται ότι έχει μερισματικό εισόδημα. Τα δημόσια αγαθά/υπηρεσίες δεν υπόκεινται σε εξωτερικές οικονομίες ή αντιοικονομίες κλίμακας. Υπάρχει βέλτιστο μέγεθος πόλης, το οποίο οι κοινότητες προσπαθούν να διατηρήσουν. Υπό τις παραπάνω παραδοχές κάθε άτομο ψάχνει σαν ανταγωνιστικός αγοραστής το μεγαλύτερο επίπεδο αδιαφορίας στις δεδομένες τιμές και φόρους, οδηγούμενος στη λύση της βέλτιστης κοινωνικής θέσης. Ως εκ τούτου, κάθε καταναλωτής-ψηφοφόρος μεγιστοποιεί τη χρησιμότητά του και επιλέγει την περιοχή που προτιμά. Επιπρόσθετα, όταν τα δημόσια αγαθά είναι τοπικά, ο ανταγωνισμός μεταξύ των δικαιοδοσιών, επιλύει το πρόβλημα των τζαμπατζήδων (free riding problem) υπό την έννοια ότι υπάρχει ισορροπία και είναι πάντοτε αποδοτική. Η θεωρία φαίνεται αρχικά δελεαστική, έχει δεχτεί όμως έντονη κριτική και έχει χαρακτηριστεί ως μη ρεαλιστική. Το πρόβλημα είναι ότι όσο πλουσιότερος είναι κάποιος, τόσο ευκολότερο είναι να επιλέξει κοινότητα και να αποκτήσει ακίνητα και γη. Ως αποτέλεσμα, οι φτωχοί είναι καταδικασμένοι να ζουν σε φτωχές περιοχές με ελλιπή δημόσια αγαθά/υπηρεσίες. Άρα η πολυκεντρική διακυβέρνηση οδηγεί σε αναπαραγωγή των ταξικών προνομίων και της ταξικής ισχύος. Εκτός αυτού, πολλοί υποστηρίζουν ότι η ικανοποίηση των καταναλωτών-ψηφοφόρων δεν εξαρτάται πολύ από τη δομή διακυβέρνησης και οι πολυκεντρικές κυβερνήσεις μπορεί να δημιουργήσουν πρόβλημα κατακερματισμού των προτιμήσεων των πολιτών.
Merry Crisis

Το "Merry Crisis" ή "Merry Crisis and a Happy New Fear" είναι ένα σύνθημα που εμφανίστηκε ως γκράφιτι στην Αθήνα κατά τη διάρκεια της Δεκεμβριανών του 2008. Συγκεκριμένα, άγνωστος ζωγράφισε με σπρέι τη φράση "Merry crisis and a happy new fear" (μετάφραση: «Καλή κρίση και ευτυχισμένος ο νέος φόβος») έξω από την Τράπεζα της Ελλάδος στην Αθήνα. Νωρίτερα, μια εικόνα τέτοιων γκράφιτι εμφανίστηκε στο εξώφυλλο του χριστουγεννιάτικου αφιερώματος του 2007 του περιοδικού Βαβέλ. Το βρετανικό αναρχικό έντυπο "Occupied London" αναφέρει ότι ήταν «ένα από τα κύρια συνθήματα της εξέγερσης του 2008».

 Στις 6 Δεκεμβρίου του 2008, ο Αλέξανδρος Γρηγορόπουλος, ένα δεκαπεντάχρονο αγόρι, σκοτώθηκε από αστυνομικούς στα Εξάρχεια, μια γειτονιά της Αθήνας. Μέσα σε λίγες ώρες, διαδηλωτές συγκεντρώθηκαν στην Αθήνα και έκαναν πορεία, πυρπολώντας κτίρια και χτίζοντας οδοφράγματα. Στόχοι ήταν τα σύμβολα του καπιταλισμού, όπως τράπεζες, αστυνομικά τμήματα και το χριστουγεννιάτικο δέντρο στην πλατεία Συντάγματος . Το «Merry Crisis» έχει χρησιμοποιηθεί και σε άλλα πλαίσια. Καλλιτέχνης δημιούργησε μια τοιχογραφία σε ένα προάστιο του Σίδνεϊ που απεικονίζει τον Αυστραλό πρωθυπουργό Σκοτ Μόρισον στις διακοπές του στη Χαβάη, ενώ στην Αυστραλία μαίνονταν μεγάλες πυρκαγιές. Ένα συννεφάκι ομιλίας δηλώνει, "Merry Crisis". Εκτυπώσεις και μπλουζάκια της τοιχογραφίας πωλήθηκαν για να συγκεντρωθούν χρήματα για την Πυροσβεστική Υπηρεσία.
NGC 4683

Ο NGC 4683 είναι ραβδωτός σπειροειδής γαλαξίας ο οποίος απέχει περίπου 170 εκατομμύρια έτη φωτός και βρίσκεται στον αστερισμό Κένταυρο. Ανακαλύφθηκε από τον αστρονόμο Τζον Χέρσελ (John Herschel) στις 8 Ιουνίου 1834 και ανήκει στο Σμήνος γαλαξιών του Κενταύρου.

 Δεδομένα για το NGC 4683 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 4683 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 4683 στο Wikimedia Commons
Ad baculum

Το επιχείρημα ad baculum (Λατινικά: επιχείρημα προς ρόπαλο ή επιχείρημα προς βέργα), επίσης γνωστό και ως προσφυγή στην ισχύ είναι το επιχείρημα που στηρίζεται στην χρήση ή στην απειλή της χρήσης ισχύος καθώς του εξαναγκασμού προκειμένου να νομιμοποιήσει το συμπέρασμα. Όταν κάποιος εξαίρει τις αρνητικές συνέπειες που μπορεί να υποστεί ο συζητητής του, εάν συνεχίσει να έχει αντίθετη άποψη, τότε υποπίπτει σε τέτοιου είδους επιχείρημα.

 Το επιχείρημα ad baculum ως λογική πλάνη έχει την εξής σύνθεση: Εάν ο Χ δεν δέχεται ότι Ρ, τότε Q. Το Q αποτελεί απειλή ή επίθεση εναντίον του Χ. Άρα, το Ρ δεν είναι αληθές.Με άλλα λόγια, «θα συμφωνήσεις ότι έχω δίκιο, διαφορετικά θα φας ξύλο». Αυτό το επιχείρημα αποτελεί λογική πλάνη, διότι η επίθεση/απειλή Q δεν αποτελεί μέσο για την επαλήθευση της πρότασης Ρ. Ο προσδιορισμός της από τους φιλοσόφους ως πλάνης ανάγεται στον Μεσαίωνα. Αποτελεί ειδική περίπτωση επιχειρήματος προς επίπτωση, ή «προσφυγής στις επιπτώσεις». «Η κυβέρνηση διώκει τους κομμουνιστές . Αν αντιβαίνω στην πολιτική της κυβέρνησης, τότε υποστηρίζω τον Κομμουνισμό. Εγώ είμαι νομοταγής πολίτης, άρα ο Κομμουνισμός είναι κακό πράγμα». Ένα παρόμοιας δομής επιχείρημα, που όμως δεν εμπίπτει στην Λογική έχει την ακόλουθη μορφή: Εάν ο Χ δεν δέχεται το Ρ, τότε Q. Το Q αποτελεί απειλή ή επίθεση εναντίον του Χ. Άρα, ο Χ θα πρέπει να αποδεχτεί το Ρ για να αποφύγει το Q.Εδώ δεν υφίσταται λογική δομή από τεχνικής άποψης, διότι το συμπέρασμα χρησιμοποιεί εξωλογικά ή ημι-λογικά μόρια, όπως το «θα πρέπει» και το «αποδέχομαι» και έτσι δεν καταδεικνύει εάν το Ρ είναι αληθές. Απεναντίας, αποτελεί παρότρυνση προς τον Χ να επωφεληθεί από την αποδοχή ή την καθομολογούμενη αποδοχή του Ρ, ακόμη και εάν το Ρ είναι λογικά ψευδές. Το μέτρο της αποδοχής αυτής της παρότρυνσης εκπίπτει του πεδίου της Λογικής, εφόσον αναφέρεται σε υποκειμενισμούς όπως το πρακτικό και η ηθική του ζητήματος, ειδικότερα εάν το Ρ αφορά μία θέση ηθικής (Ρ=«το Π είναι ηθικό»). Ορισμένοι πραγματιστές ισχυρίζονται ότι πολλές ανθρώπινες πεποιθήσεις βασίζονται σε επιχειρήματα τέτοιου είδους. Ένα πολύ γνωστό παράδειγμα αποτελεί ο διάλογος μεταξύ των χαρακτήρων της ταινίας Ο Πόλεμος των Άστρων - Επεισόδιο IV: Μια Νέα Ελπίδα, όπου το ρομπότ R2-D2 κερδίζει τον Τσουμπάκα σε μία παρτίδα ολογραφικού σκακιού, ενώ ο τελευταίος διαμαρτύρεταιC-3P0: Η κίνηση μετρούσε όσο και να ουρλιάζεις. Χαν Σόλο: (διακόπτει) Κάνε του τη χάρη - δεν κάνει να νευριάζεις τα Γούκι. C-3P0: Ναι αλλά κανείς δεν διαμαρτύρεται όταν νευριάζουν τα ανδροειδή. Χαν Σόλο: Ναι, γιατί τα ανδροειδή δεν σου βγάζουν τα χέρια από τη ρίζα όταν χάνουν, ενώ τα Γούκι το κάνουν. C-3P0: Καταλαβαίνω, κύριε. Σου προτείνω νέα στρατηγική, R2. Άφησε το Γούκι να κερδίσει.Υπονοείται ότι αυτή η «νέα στρατηγική» σημαίνει ότι πρέπει να αγνοηθούν οι κανόνες του παιχνιδιού και να μην ληφθούν υπόψη οι κινήσεις που ίσως να οδηγούσαν στην νίκη. Προσφυγή στις επιπτώσεις Προσφυγή στο συναίσθημα Λογική πλάνη
Ραμίλ Γκουλίεβ

Ο Ραμίλ Γκουλίεβ (γεννημένος στις 29 Μαΐου 1990) είναι Αζέρος αθλητής με τουρκική υπηκοότητα. Συμμετέχει σε αγώνες στίβου 100 και 200 ​​μέτρων. Στο Παγκόσμιο Πρωτάθλημα Στίβου του 2017 ο Γκουλίεβ έγινε Παγκόσμιος Πρωταθλητής στην κούρσα των 200 μέτρων των ανδρών, κερδίζοντας το πρώτο χρυσό μετάλλιο της Τουρκίας στη διοργάνωση. Ο σύλλογός του είναι το Αθλητικό Σωματείο Φενέρμπαχτσε.

 Ο Ραμίλ Γκουλίεβ αγωνίστηκε στο Ευρωπαϊκό Πρωτάθλημα Στίβου Εφήβων του 2009, κερδίζοντας ασημένιο μετάλλιο στα 100 μέτρα και χρυσό μετάλλιο στα 200 μέτρα. Κατέχει το ρεκόρ τόσο σε εθνικό όσο και σε εθνικό εφήβων και στις δύο εκδηλώσεις.Είναι επίσης κάτοχος του ευρωπαϊκού ρεκόρ στα 200 μέτρα εφήβων και του εθνικού ρεκόρ εφήβων στα 60 μέτρα. Ο χρόνος του στα 200 μέτρα είναι ο δεύτερο πιο γρήγορος, μετά από τα 19.93 δευτερόλεπτα του Γιουσέιν Μπολτ. Το 2009 κατέλαβε τη δεύτερη θέση στο ετήσιο βραβείο Ανερχόμενο Αστέρι του Ευρωπαϊκού Στίβου. Τον Απρίλιο του 2011 η IAAF απέρριψε το αίτημα του Γκουλίεβ να εκπροσωπήσει άλλη χώρα πέρα του Αζερμπαϊτζάν. Ο δρομέας ισχυρίστηκε ότι η εκπαίδευση και η οικονομική στήριξη που έλαβε στην Τουρκία ήταν σημαντική και ότι ο λαός, η γλώσσα και ο πολιτισμός ήταν παρόμοιοι μεταξύ των δύο χωρών, αν και ο σύλλογός του επιθυμούσε να αντιπροσωπεύσει ξανά το Αζερμπαϊτζάν σε διεθνές επίπεδο. Μετά από διαπραγματεύσεις με το Υπουργείο Νεολαίας και Αθλητισμού του Αζερμπαϊτζάν ο Γκουλίεβ επιβεβαίωσε την αρχική του απόφαση να μην διαγωνιστεί με το Αζερμπαϊτζάν. Ο υπουργός ισχυρίστηκε ότι ο αθλητής αιτούνταν παράλογα οικονομικά ποσά και εξέφρασε την αμφιβολία του για το αν η εκπροσώπησή του στο πλευρό της Τουρκίας στους Θερινούς Ολυμπιακούς Αγώνες του 2012 θα ήταν επιτυχής.Στις 8 Σεπτεμβρίου 2015 έτρεξε σε αγώνα 200 μέτρων στο Ζάγκρεμπ με χρονομέτρηση στα 19,88 δευτερόλεπτα. Με αυτή την επίδοση βρέθηκε στην 34η καλύτερη θέση παγκοσμίως και στην 6η καλύτερη για το 2015. Στις 10 Αυγούστου 2017 κέρδισε την κούρσα 200 μέτρων ανδρών στο Παγκόσμιο Πρωτάθλημα Στίβου του Λονδίνου σε χρόνο 20,09 δευτερόλεπτα.Μετά την ιστορική επιτυχία του δήλωσε ότι «αν δεν επρόκειτο για τη Φενέρμπαχτσε, θα είχα εγκαταλείψει πιθανώς τον αθλητισμό εδώ και πολύ καιρό. Όλα μου τα επιτεύγματα οφείλονται στο σύλλογό μου».Με ρεκόρ πρωταθλήματος 19.76 δευτερολέπτων, ο Γκουλίεφ κέρδισε το χρυσό μετάλλιο στον τελικό των 200 μέτρων στο Ευρωπαϊκό Πρωτάθλημα Στίβου 2018.
Αννία Γαλερία Αυρηλία Φαυστίνα

Η Αννία Γαλερία Αυρηλία Φαυστίνα, λατιν.: Annia Galeria Aurelia Faustina (π. 151 - μετά το 165) ήταν κόρη του Μάρκου Αυρηλίου και αδελφή του Κόμμοδου. Η εγγονή της Αννία Φαυστίνα η Νεότερη παντρεύτηκε τον Ηλιογάβαλο.

 Γεννήθηκε και μεγάλωσε στη Ρώμη. Ήταν το μεγαλύτερο παιδί του Μάρκου Αυρηλίου Ρωμαίου Αυτοκράτορα και της συζύγου του Φουστίνας της Νεότερης, κόρης του Αντωνίνου Πίου Ρωμαίου Αυτοκράτορα. Αδέλφια της ήταν η Λουκίλλα, η Φαδίλλα, η Αννία Κορνιφικία Φαυστίνα η Νεότερη, ο Κόμμοδος Ρωμαίος Αυτοκράτορας, ο Μάρκος Άννιος Βέρος Καίσαρας και η Βιβία Αυρηλία Σαβίνα. Οι γονείς της Φαυστίνας την μνήστευσαν με τον Γναίο Κλαύδιο Σεβήρο, τον οποίο αργότερα, μετά το 159, παντρεύτηκε. Ο Γναίος Κλαύδιος Σεβήρος ήταν Ρωμαίος Συγκλητικός, Ποντιακής (Ελληνικής) καταγωγής, που προερχόταν από την Πομπηιόπολη, μία πόλη στην επαρχία της Γαλατίας. Όταν η Φαυστίνα παντρεύτηκε τον Γ. Κ. Σεβήρο, εγκαταστάθηκαν στην Πομπηιόπολη. Η Φαυστίνα έκανε στον Σεβήρο έναν γιο, τον Τιβέριο Κλαύδιο Σεβήρο Πρόκλο, ο οποίος υπηρέτησε ως ύπατος το 200. Παντρεύτηκε μετά το 159 τον Έλληνα φιλόσοφο Γναίο Κλαύδιο Σεβέρο Συγκλητικό και ύπατο από τον Πόντο, και είχε τέκνο: Τιβέριος Κλαύδιος Σεβέρος Πρόκλος π.163-ως το 218, Συγκλητικός. Αννία Φαυστίνα η Νεότερη άκμασε π. 201-222, παντρεύτηκε πρώτα τον Παμπόνιο Βάσο και μετά τον Ελεγάβαλο Ρωμαίο Αυτοκράτορα. https://www.livius.org/fa-fn/faustina/faustina_ii.html Αρχειοθετήθηκε 2013-05-18 στο Wayback Machine.
Αικατερίνη Νέβιλ, δούκισσα του Νόρφολκ

Η Αικατερίνη Νέβιλ, δούκισσα του Νόρφολκ (1400 – μετά το 1483) ήταν τρίτη κόρη του Ραλφ Νέβιλ, 1ου κόμη του Γουέστμορλαντ και της δεύτερης συζύγου του Ιωάννας Μπωφόρ της κόρης του Ιωάννη της Γάνδης και της τρίτης συζύγου του Αικατερίνης Σουίνφορντ.

 Παντρεύτηκε σε πρώτο γάμο στις 12 Ιανουαρίου 1412 σε ηλικία 12 ετών τον Τζων Μάουμπραι, 2ο κόμη του Νόρφολκ (1392–1432), μοναδικό τους παιδί ήταν ο Τζων Μάουμπραι, 3ος κόμης του Νόρφολκ (1415 - 1461) Παντρεύτηκε σε δεύτερο γάμο τον Τόμας Στρέινζγουει (1395 - 1442) με τον οποίο απέκτησε : Ιωάννα Στρέινζγουει, παντρεύτηκε τον Σερ Γουίλλιαμ Ουίλομπι και η κόρη τους Σεσίλ παντρεύτηκε τον Έντουαρντ Σάτον, 2ο βαρόνο του Ντάντλεϊ. Είναι πρόγονοι του Ερμπέρ Χούβερ ανάμεσα σε πολλούς άλλους. Αικατερίνη Στρέινζγουει, παντρεύτηκε τον Χένρυ Γκρέυ, 4ο βαρόνο του Γκρέυ αλλά δεν απέκτησε παιδιά.Παντρεύτηκε σε τρίτο γάμο τον Τζων, υποκόμη του Μπομόντ που δολοφονήθηκε το 1460 Ο τέταρτος και τελευταίος γάμος της ήταν λίγο περίεργος, χαρακτηρίζεται ως "διαβολικός γάμος". Παντρεύτηκε τον Τζων Γούντβιλ τον αδελφό της βασίλισσας Ελεονώρας Γούντβιλ όταν η ίδια ήταν 65 ετών και ο γαμπρός μόλις 19. Ο Τζων Γούντβιλ παρόλα αυτά πέθανε και εκείνος πριν από την ίδια, εκτελέστηκε (1469) μετά την μάχη του Έντζεκοτ από τον ανιψιό της Ριχάρδο Νέβιλ, 16ο κόμη του Γουόρικ την περίοδο ανάκαμψης του Οίκου του Λάνκαστερ. Η ανυπαρξία της οικογένειας της βασίλισσας και η έλλειψη υποστήριξης από τις ψηλές κοινωνικές τάξεις βοήθησε στην ταχύτατη κατάρρευση του Οίκου της Υόρκης.Ζούσε ακόμα το 1483 και πέθανε σε βαθύτατο γήρας μετά από όλα τα παιδιά της. Bruce Harrison, The Family Forest Descendants of Lady Joan Beaufort, Millisecond Publishing Company, Inc Douglas Richardson, Kimball G. Everingham, Plantagenet ancestry: a study in colonial and medieval families, Genealogical Publishing Com, 2004 Green, Mary Anne Everett. Letters of Royal and Illustrious Ladies of Great Britain, From the Commencement of the Twelfth Century to the Close of the Reign of Queen Mary. London: H. Colburn, 1846 Oxford History of England, 1399–1485. Ross, Charles Edward IV Eyre and Methuen 1974 Οικογένεια Νέβιλ Αικατερίνη Νέβιλ
Οιονεί τέλειος αριθμός

Στα μαθηματικά οιονεί τέλειος αριθμός (αγγλικά: quasiperfect number‎) είναι ένας φυσικός αριθμός ν για τον οποίο το άθροισμα όλων των διαιρετών του (η συνάρτηση διαιρέτη σ(ν)) είναι ίσο με 2ν + 1. Αντίστοιχα, το ν είναι το άθροισμα των μη τετριμμένων διαιρέτων του (δηλαδή όλων των διαιρετών του εκτός από το 1 και το ν). Μέχρι στιγμής δεν έχουν βρεθεί οιονειτέλειοι αριθμοί. Οι οιονειτέλειοι αριθμοί είναι οι άφθονοι αριθμοί ελάχιστης αφθονίας (που είναι 1).

 Εάν υπάρχει ένας οιονειτέλειος αριθμός, πρέπει να είναι μονός τετραγωνικός αριθμός μεγαλύτερος του 1035 και να έχει τουλάχιστον επτά διακριτούς πρώτους συντελεστές. Υπάρχουν αριθμοί όπου το άθροισμα όλων των διαιρετών σ(ν) είναι ίσο με 2ν + 2: 20, 104, 464, 650, 1.952, 130.304, 522.752 ... (ακολουθία A088831 στην OEIS). Πολλοί από αυτούς τους αριθμούς είναι της μορφής 2ν−1 (2ν − 3), όπου 2ν − 3 είναι πρώτος (αντί για 2ν − 1 με τέλειους αριθμούς). Επιπλέον, υπάρχουν αριθμοί όπου το άθροισμα όλων των διαιρετών σ(ν) είναι ίσο με 2ν − 1, όπως οι δυνάμεις του 2. Brown, E.; Abbott, H.; Aull, C.; Suryanarayana, D. (1973). «Quasiperfect numbers». Acta Arith. 22 (4): 439–447. doi:10.4064/aa-22-4-439-447. MR 0316368. http://matwbn.icm.edu.pl/ksiazki/aa/aa22/aa2245.pdf. Kishore, Masao (1978). «Odd integers N with five distinct prime factors for which 2−10−12 < σ(N)/N < 2+10−12». Mathematics of Computation 32 (141): 303–309. doi:10.2307/2006281. ISSN 0025-5718. MR 0485658. Zbl 0376.10005. https://www.ams.org/journals/mcom/1978-32-141/S0025-5718-1978-0485658-X/S0025-5718-1978-0485658-X.pdf. Cohen, Graeme L. (1980). «On odd perfect numbers (ii), multiperfect numbers and quasiperfect numbers». J. Austral. Math. Soc. Ser. A 29 (3): 369–384. doi:10.1017/S1446788700021376. ISSN 0263-6115. MR 0569525. Zbl 0425.10005. https://semanticscholar.org/paper/ed05eec40434493694907a4043b796adc88a897b. James J. Tattersall (1999). Elementary number theory in nine chapters. Cambridge University Press. σελίδες 147. ISBN 0-521-58531-7. Guy, Richard (2004). Unsolved Problems in Number Theory, third edition. Springer-Verlag. σελ. 74. ISBN 0-387-20860-7. Sándor, József, επιμ. (2006). Handbook of number theory I. Dordrecht: Springer-Verlag. σελίδες 109–110. ISBN 1-4020-4215-9.
Ελληνική Επιτροπή για τη Διεθνή Ύφεση και Ειρήνη

Η Ελληνική Επιτροπή για τη Διεθνή Ύφεση και Ειρήνη, ΕΕΔΥΕ, είναι κίνηση ειρήνης που ιδρύθηκε στις 15 Μάη 1955. Αντιπρόεδρος της διετέλεσε ο αγωνιστής της Ειρήνης Γρηγόρης Λαμπράκης και ιστορικό μέλος της ο ποιητής Γιάννης Ρίτσος. Την ιδρυτική διακήρυξη της ΕΕΔΥΕ υπέγραψαν 77 προσωπικότητες της δημόσιας ζωής (πρώην υπουργοί, βουλευτές, άνθρωποι των γραμμάτων, της τέχνης, συνδικαλιστές κλπ.). Σήμερα συνεχίζει τη δράση της υπέρ της ειρήνης και ενάντια στον πόλεμο και τα πυρηνικά. Αποτελείται από τοπικές επιτροπές ειρήνης και συμμετέχει στο Παγκόσμιο Συμβούλιο Ειρήνης (ΠΣΕ). Διοργανώνει κινητοποιήσεις ειρήνης ενάντια στον πόλεμο και τον ιμπεριαλισμό. Διοργανώνει σταθερά στα χνάρια του Λαμπράκη την ετήσια Μαραθώνια πορεία Ειρήνης, η οποία ξεκινάει από τον Τύμβο του Μαραθώνα και καταλήγει στο κέντρο της Αθήνας. Μαραθώνιες πορείες ειρήνης διοργανώνονται και σε άλλα μέρη της Ελλάδας, όπως στην Κερασίτσα Αρκαδίας, γενέτειρα του Λαμπράκη. Η ΕΕΔΥΕ εκδίδει το περιοδικό Οι Δρόμοι της Ειρήνης.

 Στις 24 Ιούνη του 1962, πραγματοποιείται στο θέατρο «ΠΟΡΕΙΑ» το Α' Εθνικό Συνέδριο της ΕΕΔΥΕ για την ειρήνη και τον αφοπλισμό. Θέματα του Συνεδρίου ήταν: Ελληνικό και διεθνές φιλειρηνικό κίνημα. Αφοπλισμός και ειρήνη. Απύραυλη Βαλκανική.Ανάμεσα στους στόχους του ήταν η προετοιμασία της ελληνικής συμμετοχής στο Παγκόσμιο Συνέδριο Ειρήνης που έγινε ένα μήνα μετά στη Μόσχα (7-14 Ιούλη). Το Συνέδριο επανεκλέγει Πρόεδρο της ΕΕΔΥΕ τον Ανδρέα Ζάκκα και αντιπρόεδρο το βουλευτή Γρηγόρη Λαμπράκη. Το 1963 σημαδεύεται από τη δολοφονία του Λαμπράκη που θα συγκλονίσει το πανελλήνιο και θα αποτελέσει σταθμό στην παραπέρα ανάπτυξη του κινήματος ειρήνης. Έλλη Αλεξίου , συγγραφέας. Απόστολος Αποστόλου, τ. Δήμαρχος Μυτιλήνης. Νικηφόρος Βρεττάκος, ποιητής - ακαδημαϊκός. Γιάννης Γάλλος, επίτιμος δήμαρχος Καλλιθέας. Βασίλης Γεωργακόπουλος, συνδικαλιστής, Γ.Γ. Εργατικής Κίνησης Ειρήνης (1962-67). Βούλα Δαμιανάκου, συγγραφέας. Κώστας Δεσποτόπουλος, ακαδημαϊκός. Τάσος Εγκολφόπουλος, νομικός, ιδρυτικό μέλος ΕΕΔΥΕ (1955). Ειρηναίος, Μητροπολίτης Κισσάμου και Σελίνου. Μίκης Θεοδωράκης, συνθέτης. Αλέκα Κατσέλη, ηθοποιός. Κώστας Μαλάμος, ζωγράφος. Χριστόδουλος Μαυροβίτης, ιδρυτικό μέλος της ΕΕΔΥΕ Θες/ νίκης. Βασίλης Μεσολογγίτης, πρόεδρος Εργατικής Κίνησης Ειρήνης (1962-67). Αθηνά Παναγούλη, πρόεδρος ΠΕΜΕ. Γιάννης Ρίτσος, ποιητής, ιδρυτικό μέλος ΕΕΔΥΕ (1955). Διδώ Σωτηρίου, συγγραφέας. Δημήτρης Φωτιάδης, ιστορικός-συγγραφέας. Η επίσημη ιστοσελίδα της ΕΕΔΥΕ
Μάρτιν Έστερνταλ

Ο Έρικ Μάρτιν Έστερνταλ, (12 Οκτωβρίου 1973, Σολλεντούνα) είναι Σουηδός συγγραφέας και τηλεοπτικός παραγωγός. Εργάστηκε στην σουηδική κρατική τηλεόραση από το 2008 έως το 2014, παρουσιάζοντας τα προγράμματα Mästarnas mästare, Allt för Sverige και Skavlan για το κανάλι. Το 2016, ο Έστερνταλ έκανε το ντεμπούτο του ως συγγραφέας με το βιβλίο Be om inte nåd.

 Τον Ιανουάριο του 2020, ανακοινώθηκε από την Ευρωπαϊκή Ραδιοτηλεοπτική Ένωση (EBU), ότι ο Έστερνταλ θα αντικαταστήσει τον Γιον Όλα Σαντ ως εκτελεστικό επόπτη της Eurovision. Η αντικατάσταση θα τεθεί σε ισχύ μετά την ολοκλήρωση του διαγωνισμού του 2020 στο Ρότερνταμ, τον Μάιο του 2020.Ο Έστερνταλ προηγουμένως ήταν ο εκτελεστικός παραγωγός των διαγωνισμών του 2013 και του 2016 (μαζί με τον Γιόχαν Μπερνχάγκεν το 2016) στο Μάλμε και τη Στοκχόλμη αντίστοιχα. Ήταν μέλος της ομάδας αναφοράς του διαγωνισμού από το 2012 έως το 2018. 2016 – Be om inte nåd (ISBN 9789175036663)
Ένωσις Νέων Αγίου Δομετίου (ποδόσφαιρο)

Η Ένωσις Νέων Αγίου Δομετίου ή η ΕΝΑΔ Αγίου Δομετίου (διαβάζεται «ενάδ») ήταν κυπριακή ποδοσφαιρική ομάδα με έδρα τον Άγιο Δομέτιο της Λευκωσίας. Ιδρύθηκε το 1937. Αποτελούσε μέρος του αθλητικού συλλόγου Ένωσις Νέων Αγίου Δομετίου, ο οποίος διαθέτει καλαθοσφαιρικό τμήμα ανδρών και καλαθοσφαιρικό τμήμα γυναικών. Η ΕΝΑΔ έχει συμμετοχές στη Β΄ κατηγορία, στη Γ΄ κατηγορία και στη Δ΄ κατηγορία της Κύπρου. Αρχές της δεκαετίας του '90 είχε αναστείλει τη λειτουργία της. Επαναλειτούργησε το 2013 και ανέστειλε ξανά τη λειτουργία της το 2023. Χρώματα της ομάδας ήταν το μπλε και το άσπρο.

 Η ΕΝΑΔ ιδρύθηκε στις 28 Φεβρουαρίου 1937. Τα μέλη των τριών σωματείων (Νέας Γενεάς, Ομονοίας, Απόλλωνος) του Αγίου Δομετίου συνήλθαν εκείνη τη μέρα σε σύσκεψη για την πρόοδο των σωματείων και για την από κοινού συνεργασία για πληρέστερη μορφωτική και ηθική ανάπτυξη των μελών και γενικά ολόκληρης της κοινότητας του Αγίου Δομετίου, αποφασίζοντας να ενωθούν σε ένα σωματείο με την επωνυμία «ΕΝΩΣΙΣ ΝΕΩΝ ΑΓΙΟΥ ΔΟΜΕΤΙΟΥ». Η ποδοσφαιρική ομάδα της ΕΝΑΔ αρχικά υπήρξε ιδρυτικό μέλος της ΑΠΟΕΣΠ και στη συνέχεια εντάχθηκε στις τάξεις της Κυπριακής Ομοσπονδίας Ποδοσφαίρου (ΚΟΠ) το 1965 ως ομάδα Β΄ κατηγορίας. Συμμετείχε στη Β΄ κατηγορία έως την περίοδο 1976-77 που τερμάτισε στην τελευταία θέση και υποβιβάστηκε στη Γ΄ κατηγορία. 1Η Β΄ κατηγορία ήταν χωρισμένη σε τρεις ομίλους. Η ΕΝΑΔ συμμετείχε στον όμιλο Λευκωσίας-Κερύνειας.2Η Β΄ κατηγορία ήταν χωρισμένη σε δύο ομίλους. Η ΕΝΑΔ συμμετείχε στον όμιλο Λευκωσίας-Κερύνειας-Αμμοχώστου.3 Την περίοδο 1974-75 διοργανώθηκε Ειδικό μικτό πρωτάθλημα Β΄ - Γ΄ κατηγορίας 1974-75 χωρισμένο σε δύο ομίλους και με προαιρετική συμμετοχή των ομάδων των δύο κατηγοριών. Η ΕΝΑΔ συμμετείχε στον Α΄ όμιλο. Συμμετείχε στη Γ΄ κατηγορίας έως την περίοδο 1982-83 που τερμάτισε στην προτελευταία θέση και υποβιβάστηκε στα αγροτικά (τοπικά) πρωταθλήματα. Το καλοκαίρι του 1985 η Κυπριακή Ομοσπονδία Ποδοσφαίρου αποφάσισε τη δημιουργία της Δ΄ κατηγορίας. Η ΕΝΑΔ ήταν ανάμεσα στις ομάδες που επελέγησαν από τη ΣΤΟΚ για να συμμετάσχει στο πρώτο πρωτάθλημα της κατηγορίας και έτσι επέστρεψε στις τάξεις της ΚΟΠ. Συμμετέχει στη Δ΄ κατηγορία μέχρι και την περίοδο 1989-90 που υποβιβάστηκε στα αγροτικά πρωταθλήματα. Το 1991 επανεντάχθηκε στη Δ΄ κατηγορία μέσω του πρωταθλήματος ένταξης. Την περίοδο 1992-93 υποβιβάστηκε ξανά στα αγροτικά πρωταθλήματα ποδοσφαίρου και στην συνέχεια το ποδοσφαιρικό τμήμα ανέστειλε την λειτουργία του. 1Η Δ΄ κατηγορία ήταν χωρισμένη σε τρεις ομίλους. Η ΕΝΑΔ συμμετείχε στον όμιλο Λευκωσίας-Κερύνειας.2Η Δ΄ κατηγορία ήταν χωρισμένη σε τρεις ομίλους. Η ΕΝΑΔ συμμετείχε στον όμιλο Λεμεσού-Πάφου.3Η Δ΄ κατηγορία ήταν χωρισμένη σε τέσσερις ομίλους. Η ΕΝΑΔ συμμετείχε στον Α΄ όμιλο. Το 2013 το ποδοσφαιρικό τμήμα επαναλειτούργησε και η ομάδα αγωνίστηκε στις διοργανώσεις της ΑΠΟΕΣΠ μέχρι το 2023 οπόταν και ανέστειλε ξανά τη λειτουργία της. Πρωτάθλημα πρωταθλητριών ΣΤΟΚ: Πρωταθλήτρια (1): 1991 Γαβριηλίδης, Μιχάλης· Παπαμωυσέως, Στέλιος (2001). Ένας αιώνας Κυπριακό ποδόσφαιρο. Λευκωσία: Ο Συγγραφέας. ISBN 9963-8720-1-8. Ποδόσφαιρο στην Κύπρο Ένωσις Νέων Αγίου Δομετίου (ποδόσφαιρο), επίσημος λογαριασμός στο Facebook.
Live Magic

Live Magic είναι ο τίτλος του ζωντανά ηχογραφημένου άλμπουμ του βρετανικού ροκ συγκροτήματος Queen, το οποίο κυκλοφόρησε την 1 Δεκεμβρίου του 1986 μέσω της δισκογραφικής εταιρείας "ΕΜΙ / Parlophone" στην Ευρώπη και την Ιαπωνία.Το άλμπουμ αυτό κυκλοφόρησε μόλις τέσσερις μήνες μετά το τέλος της ιδιαίτερα επιτυχημένης περιοδείας των Queen και περιέχει τραγούδια από τέσσερις συναυλίες, οι δύο στο στάδιο Γουέμπλεϊ και από μία στο πάρκο Νέμπγουορθ και το "Népstadion" της Βουδαπέστης. Ανέβηκε στην τρίτη θέση των βρετανικών τσαρτ, αν και οι κριτικές υπήρξαν μέτριες και γι' αυτό τον λόγο δεν υπήρξαν κυκλοφορίες σινγκλ. Η αρχική κυκλοφορία δεν πραγματοποιήθηκε στην Βόρεια Αμερική, αλλά κυκλοφόρησε μέσω της "Hollywood Records" τον Αύγουστο του 1996.

 "One Vision" (Knebworth Park - 09/08/86) (Queen) – 5:09 "Tie Your Mother Down" (Knebworth Park - 09/08/86) (May) – 2:59 "Seven Seas of Rhye" (Knebworth Park - 09/08/86) (Mercury) – 1:21 "A Kind of Magic (Edit)" (Népstadion, Βουδαπέστη, Ουγγαρία) - 27/07/86 (Meddows-Taylor) – 4:47 "Under Pressure" (Népstadion, Βουδαπέστη, Ουγγαρία) - 27/07/86) (Queen, Bowie) – 3:49 "Another One Bites the Dust (Edit)" (Knebworth Park - 09/08/86) (Deacon) – 5:51 "I Want to Break Free" (Knebworth Park - 09/08/86) (Deacon) – 2:40 "Is This the World We Created...?" (Wembley Stadium, Λονδίνο, Αγγλία) - 11/07/86 (Mercury/May) – 1:30 "Bohemian Rhapsody (Edit)" (Knebworth Park - 09/08/86) (Mercury) – 4:42 "Hammer to Fall (Edit)" (Wembley Stadium, Λονδίνο, Αγγλία) - 12/07/86 (May) – 4:22 "Radio Ga Ga" (Knebworth Park - 09/08/86) (Edit) (Taylor) – 4:27 "We Will Rock You" (Knebworth Park - 09/08/86) (May) – 1:33 "Friends Will Be Friends" (Knebworth Park - 09/08/86) (Mercury/Deacon) – 1:09 "We Are the Champions" (Knebworth Park - 09/08/86) (Mercury) – 2:01 "God Save the Queen" (Knebworth Park - 09/08/86) (Trad. arr. May) – 1:19 Live Magic (άλμπουμ) Επίσημη κυκλοφορία: 1 Δεκεμβρίου 1986 Live Magic (άλμπουμ) Ηνωμένο Βασίλειο (BPI Certification): Πλατινένιος Γερμανία (BVMI Certification): Χρυσός Αυστρία (IFPI Certification): Χρυσός Ελβετία (IFPI Certification): Πλατινένιος Αργεντινή (CAPIF Certification): Πλατινένιος Οι μουσικοί οι οποίοι ηχογράφησαν το "Live Magic" ήταν οι εξής: Φρέντι Μέρκιουρι - φωνητικά, πιάνο Μπράιαν Μέι - κιθάρα, φωνητικά Τζον Ντίκον - μπάσο, φωνητικά Ρότζερ Τέιλορ - τύμπανα, φωνητικά Live Magic - Queen | Songs, Reviews, Credits | AllMusic Queen - Live Magic (album review) | Sputnikmusic Live Magic - Queenpedia.com
Τζος Γκρελ

Ο Τζέσι Τζέιμς Γκρελ (Jessie James Grelle) είναι ευρεύως γνωστός με το όνομα Τζόσουα (Τζος) Γκρέλ (Joshua "Josh" Grelle) είναι Αμερικανός ηθοποιός φωνής και σεναριογράφος για την αγγλική μεταγλώττιση των άνιμε.

 Γεννήθηκε στις 2 Νοεμβρίου του 1985 στο Κλίφτον του Τέξας. Αποφοίτησε από το λύκειο του Κλίφτον. Η πρώτη του δουλειά στο χώρο της μεταγλώττισης των άνιμε ήταν στο The Wallflower. Ο Γκρελ έχει δουλέψει με διάφορες εταιρίες όπως Funimation,ADV Films,Bang Zomm! Entertainment,Seraphim Digital,Sentai Filmworks. Έχει δώσει τη φωνή του στον Οξ Φόρντ από το Soul Eater,τον βασιλιά Έντουαρντ τον 5ο από το Black Butler,τον Hughes από το Fairy Tail,τον Ζεν Γουιστέρια από το Akagami no shirayukihime,τον Zeno από το Yona of the dawn κι πολλοί άλλοι ρόλοι. Έχει το παρατσούκλι ο βασιλιάς των χάρεμ άνιμε γιατί τα περισσότερα άνιμε στα οποία έχει δώσει τη φωνή του όπως IS:Infinite Stratos,Date a live,The Qunseptial Quinplets ανήκουν στη κατηγορία των χάρεμ άνιμε. Επιπλέον έχει δώσει και τη φωνή του στα βιντεοπαιχνίδια και στις ταινίες άνιμε. Ο Γκρελ έχει έναν μικρότερο αδερφό. Το 2017 ο Τζος Γκρελ παντρεύτηκε με την σύντροφο του Τζοάνα Μπέιτι.
Φρέντελ Στούαρτ

Ο Φρέντελ Στούαρτ (Freundel Stuart, 27 Απριλίου 1951-) είναι πολιτικός από το Μπαρμπάντος, ο οποίος υπηρέτησε ως ο 7ος πρωθυπουργός της χώρας από το 2010 ως το 2018.Ανέλαβε πρωθυπουργός έπειτα από τον θάνατο του Ντέιβιντ Τόμσον.

 Αποφοίτησε από το Πανεπιστήμιο των Δυτικών Ινδιών και κατέχει πτυχία στις πολιτικές επιστήμες και στην νομική. Έγινε μέλος του Δημοκρατικού Εργατικού Κόμματος. Την περίοδο ανάληψης της πρωθυπουργίας ήταν αντιπρόεδρος της κυβέρνησης του Ντέιβιντ Τόμσον. Στις 23 Οκτωβρίου 2010 ο Τόμσον απεβίωσε από καρκίνο του παγκρέατος και νέος πρωθυπουργός ανέλαβε ο Στούαρτ. Μετά την νίκη του Εργατικού Κόμματος στις εκλογές του 2018, κατά τις οποίες οι Εργατικοί κέρδισαν όλες τις 30 έδρες της βουλής, ο Στούαρτ αντικαταστάθηκε στην πρωθυπουργία από την Μία Μότλεϊ, η οποία ανέλαβε η πρώτη γυναίκα πρωθυπουργός στην ιστορία της χώρας στις 25 Μαΐου 2018. Δημοκρατικό Εργατικό Κόμμα Προφίλ του πολιτικού
Τσεχικές βουλευτικές εκλογές 2021

Στις 8–9 Οκτωβρίου 2021 διεξήχθησαν βουλευτικές εκλογές στην Τσεχία, για να εκλεγούν τα 200 μέλη της Βουλής των Αντιπροσώπων του Τσεχικού κοινοβουλίου.Μετά τις εκλογές, η συμμαχία ΜΑΖΙ και η συμμαχία Πειρατές και Δήμαρχοι σχημάτισαν κυβέρνηση συνεργασίας με Πρωθυπουργό τον Πετρ Φιάλα του Δημοκρατικού Κόμματος Πολιτών.

 Σύμφωνα με το Σύνταγμα της Τσεχικής Δημοκρατίας, τα 200 μέλη της Τσεχικής Βουλής των Αντιπροσώπων εκλέγονται με δημοκρατικές, άμεσες εκλογές, με καθολική και μυστική ψηφοφορία, για τετραετή θητεία. Δικαίωμα ψήφου έχουν οι Τσέχοι πολίτες ηλικίας άνω των 18 ετών και δικαίωμα υποψηφιότητας οι άνω των 21 ετών. Το εκλογικό σύστημα είναι αναλογική εκπροσώπηση από 14 πολυεδρικές περιφέρειες. Οι εκλογείς ψηφίζουν από καταλόγους υποψηφίων πολιτικών κομμάτων. Μπορούν να ψηφίσουν ολόκληρο το κόμμα, ή να επιλέξουν και να αριθμήσουν με σειρά προτεραιότητας έως και 4 υποψήφιους ενός κόμματος. Σύμφωνα με το νέο εκλογικό νόμο που θα εφαρμοστεί στις τρέχουσες εκλογές για πρώτη φορά, το εκλογικό όριο είναι 5% για τα πολιτικά κόμματα, 8% για τις συμμαχίες δύο κομμάτων και 11% για τις συμμαχίες περισσότερων από 3 κομμάτων. Η κατανομή των εδρών θα γίνει με τη μέθοδο Ιμπεριάλι. Φωτογραφίες από τη διεξαγωγή